[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000005", "text": "*For English review, see language toggle switch*"}, {"text_idx": "#000007", "text": "Sgwn i os ydi Manon Steffan Ros yn teimlo\u2019r pressure wrth gyhoeddi llyfr newydd? Yn enwedig pan \u2019da chi wedi gosod y bar mor uchel a\u0302 Llyfr Glas Nebo. Mi fasa unrhyw un yn cael dipyn o job curo llwyddiant y nofel honno! Gyda 5 gwobr Tir na n-Og dan ei belt yn barod, mae hi wedi profi ei hun sawl tro fel un o\u2019n hawduron mwyaf poblogaidd. Er fod nifer yn cysidro Llyfr Glas Nebo fel magnum opus yr awdur, rhaid i mi ddweud mod i wedi mwynhau Llechi a Powell mwy (controversial, right?). Weithiau, mae\u2019n cymryd wythnosau i mi ddarllen fy ffordd drwy nofel, ond yn achos Powell - mater o ddyddiau."}, {"text_idx": "#000008", "text": "Mae Elis Powell, bachgen pymtheg oed, wastad wedi bod yn falch iawn o\u2019i gyndaid a\u2019i stori, ac yn fwy na bodlon rhannu\u2019r un enw ag o. Caiff ei atgoffa\u2019n feunyddiol o gyfraniad ei hen hen (hen?) daid i\u2019r dref - fo sefydlodd yr ysbyty a\u2019r ysgol leol."}, {"text_idx": "#000009", "text": "Er bod y stori\u2019n cychwyn yn Nhrefair, Cymru, yn yr Unol Daleithiau y mae\u2019r rhan helaeth o\u2019r llyfr wedi ei leoli. A dweud y gwir, roedd yn chwa o awyr iach darllen stori oedd wedi ei gosod yn bennaf yn rhywle heb law am Gymru am unwaith."}, {"text_idx": "#000010", "text": "Prif linyn y stori yw taith Elis a\u2019i Daid i\u2019r UDA i ddarganfod mwy am fywyd y gw\u0302r arbennig sydd wedi bod yn bresenoldeb cyson yn eu bywydau ar hyd eu hoes. Er i\u2019r siwrne unwaith-mewn-bywyd ddechrau\u2019n addawol, cawn yr argraff yn fuan iawn fod pethau ar fin mynd o chwith..."}, {"text_idx": "#000011", "text": "Dwi\u2019n reit sicr y baswn i\u2019n gallu adnabod gwaith Manon Steffan hefo fy llygaid wedi gau erbyn hyn gan ei fod yn unigryw. Y berthynas rhwng ei chymeriadau yw\u2019r prif ffocws ganddi bob amser, ac mae hi\u2019n aml yn sylwi ar y pethau bach mae pobl yn eu gwneud neu\u2019n ddweud, ac y tynnu sylw atynt, boed hynny\u2019n gwpwl yn ffraeo yn gyhoeddus yn y maes awyr neu\u2019n bobl sy\u2019n rhoi back-handed compliments i chi. (Da chi\u2019n gwybod - y rheiny sy\u2019n smalio bod yn genuine, ond \u2019da chi\u2019n gwybod nad ydyn nhw go iawn.)"}, {"text_idx": "#000012", "text": "Tra mae\u2019r ddau ar eu hantur fawr yn dysgu mwy am fywyd yr Elis Powell gwreiddiol, mae \u2019na ffeithiau newydd yn dod i\u2019r amlwg, sy\u2019n eu bwrw oddi ar eu hechel yn llwyr. Wna i ddim dweud dim mwy \u2019na hynny, ond un peth sy\u2019n sicr, fyddan nhw ddim yn gallu meddwl am Elis Powell yn yr un ffordd eto. Roedd yr enw da yn golygu popeth i\u2019r ddau - yn enwedig i taid, a rw\u0302an, mae fel petai\u2019r carped wedi cael ei dynnu o dan eu traed."}, {"text_idx": "#000013", "text": "Nid dyma\u2019r tro cyntaf i MSR ymdrin a\u0302 phwnc caethwasiaeth. Yn 2018, mi fuodd hi\u2019n rhan o brosiect yng Nghastell Penrhyn, lle gwnaeth hi lunio \u201812 stori\u2019 yn trafod hanes y castell a\u2019r diwydiant caethwasiaeth yn Jamaica. Efallai bod hynny wedi ei sbarduno i sgwennu mwy a thaflu goleuni pellach ar y pwnc, sydd heb gael hanner digon o sylw tan yn gymharol ddiweddar yn Gymraeg."}, {"text_idx": "#000014", "text": "Dim ond yn y blynyddoedd diwethaf, yn sgil y symudiad #BlackLivesMatter yr ydan ni wedi bod yn barod i gydnabod a derbyn rhan Cymru yn y diwydiant creulon ac anfoesol. Mae\u2019n bwysig nad ydan ni\u2019n anwybyddu\u2019r gorffennol. Ond yn yr un modd, fedrwn ni ddim ei newid o chwaith. Rhaid ei wynebu a dysgu ohono os ydan ni am allu symud ymlaen."}, {"text_idx": "#000015", "text": "O ran hanes y caethweision yn y stori, gwybodaeth gefndirol a gawn ni\u2019n unig - digon i fodloni gofynion y stori, ond fawr arall. Mae\u2019n bosib y bysa rhai wedi hoffi gweld mwy o gig ar yr asgwrn fan hyn. Dw i\u2019n credu y bysa ambell i dudalen yng nghefn y llyfr (yn debyg i lyfrau hanes Gwasg Carreg Gwalch) wedi bod yn syniad da er mwyn rhoi mwy o gyd-destun. Wedi dweud hynny, dwi\u2019n meddwl mai dewis bwriadol gan yr awdur ydi peidio a\u0302 dweud gormod am fywyd a phrofiadau\u2019r caethweision, ac mi fedra i ddallt hynny\u2019n iawn. Mae Manon wedi siarad eisoes am y pwnc o cultural appropriation yn y podcast \u2018Colli\u2019r Plot\u2019 ac mae\u2019n werth gwrando ar y drafodaeth ddifyr yma. Dwi dal ddim yn siw\u0302r be di\u2019r ateb cywir, chwaith."}, {"text_idx": "#000016", "text": "Mae\u2019r nofel yn codi cwestiynau pwysig, ac yn gwneud i chi feddwl ond tydi o byth yn teimlo fel pregeth. Mae\u2019n bosib y bydd hi\u2019n gwneud i chi deimlo braidd yn anghyffyrddus ar brydia. Dyma bwnc trafod cymhleth iawn, ond mae o angen ei drafod, ac felly dwi\u2019n ddiolchgar am nofel fel hyn. Yn debyg i\u2019r Elis Powell dychmygol, mae cerfluniau o unigolion dadleuol fel Henry Morton Stanley, Thomas Picton, Cecil Rhodes a\u2019u tebyg yn dal i\u2019w gweld yn ein cymunedau. Gan na fedrwn ni newid hanes, yr unig beth y gallwn ni ei wneud ydi sicrhau bod pawb yn gwybod y ffeithiau i gyd, a derbyn bod rhai o\u2019r unigolion yma wedi cyfrannu at ein cymunedau, ond fod llawer o\u2019u cyfoeth wedi dod o ecsbloetio pobl eraill."}, {"text_idx": "#000017", "text": "Yn hytrach na dweud wrthym sut a beth i\u2019w feddwl, mae MSR yn troi atom ni fel darllenwyr ac yn gofyn cwestiwn digon teg: unwaith yr ydych chi\u2019n dod i wybod (a chydnabod) y ffeithiau i gyd, be ydach CHI am ei wneud nesaf efo\u2019r wybodaeth? Dyna beth sy\u2019n bwysig."}, {"text_idx": "#000019", "text": "Sgrech y Creigiau - Elidir Jones"}, {"text_idx": "#000020", "text": "Nid ydym yn gyfrifol am gynnwys gwefannau allanol."}, {"text_idx": "#000022", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000023", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]